GPV International A/S

GPV International A/S (eller blot GPV) er en dansk virksomhed, der producerer elektronik- og elektromekaniske produkter. Virksomheden har hovedsæde på Lysholt Allé 11 i Vejle.

GPV er en af Europas største EMS-producenter (Electronic Manufacturing Services) med komplekse løsninger inden for elektronik, egenproduktion af mekanik og kabeltræer, mekatronik og box-build, herunder ODM-design og engineering samt testudviklingsaktiviteter målrettet kunder langs hele værdikæden inden for high mix EMS-segmentet. GPV omsatte i 2021 for 3,2 mia. kr. Virksomheden beskæftiger cirka 7.500 medarbejdere på verdensplan, hvoraf 250 medarbejdere er ansat i Danmark. GPV har produktionsfaciliteter i

Danmark, Estland, Finland, Kina, Malaysia, Mexico, Schweiz, Slovakiet, Sri Lanka, Sverige, Thailand, Tyskland og Østrig.

Forretningshistorie 
GPV International hed oprindeligt Glostrup Pladeværksted og blev senere omdøbt GPV Industri A/S. GPV Industri A/S blev børsnoteret i 1986 og opkøbte frem til 2005 en lang række virksomheder, inden selskabet gik i betalingsstandsning og siden konkurs. Virksomheden genopstod efter konkursen under navnet GPV International A/S. I forbindelse med konkursen af GPV Industri A/S blev selskaberne GPV International Tarm, GPV Electronics Aars, GPV Components Norge og GPV Asia Thailand samlet i en ny virksomhedsgruppe under GPV International. Efter samlingen af virksomhederne blev selskaberne GPV Teknik og GPV PCB afviklet i en konkursbegæring i juni 2009.

Blandt hovedaktionærerne i GPV Industri var Arbejdsmarkedets Tillægspension (ATP) med en aktieandel på 13,7 pct. og Nordea med en andel på 9,9 pct.

GPV International fik nye ejere i 2016, da koncernen blev opkøbt af industrikonglomeratet Schouw & Co. Ejerskiftet var en realitet per 1. april 2016 til en købssum på 400 mio. kr. Schouw & Co så blandt andet mulighed for at udvide GPVs globale tilstedeværelse med etablering af et nyt selskab tættere på det amerikanske marked. På opkøbstidspunktet var GPV etableret med hovedsæde og produktion i Danmark samt produktionsfaciliteter i Thailand. I Thailand tog GPV i øvrigt et helt nyt lager på 2.300 kvm. i brug i 2019 .

Allerede en måned senere, i maj 2016, besluttede GPVs bestyrelse at sætte gang i etableringen af egen produktion i Mexicos næststørste by Guadalajara. Indledningsvist etableredes en fuld SMT-produktionslinje. Frem mod 2020 er det ambitionen at have 300 medarbejdere ansat i Mexico.

GPV foretog per 1. marts 2017 et opkøb af den Horsens-baserede elektronik-producent BHE A/S, tidligere Bent Hede Elektronik. Opkøbet skete som led i en vækststrategi, der har som mål at løfte GPVs omsætning fra 850 mio. kr. i 2015 til 1,5 mia. kr. i 2020, og det skulle samtidig konsolidere GPV på det nordeuropæiske hjemmemarked.

Da omsætningen ramte næsten 1,2 mia. kr. i 2017, blev en ny ambitiøs målsætning om at ramme en omsætning på 2,5 mia. kr. i 2022 fremsat. Dette mål blev dog allerede indfriet i slutningen af 2018, da det blev offentliggjort, at GPV ville opkøbe den Schweiziske konkurrent CCS Group med virkning fra 1. januar 2019. Efter opkøbet realiserede GPV en samlet omsætning på 2,86 mia. kr. i 2019 med et samlet antal medarbejdere på 4.000 . 

I juni 2022 indgik ejerne bag GPV og den schweiziske konkurrent Enics en aftale om at lægge de to virksomheder sammen, og fusionen blev gennemført pr. 3. oktober 2022. Med sammenlægningen får det nye selskab, som fortsætter under GPV's navn og brand, en årlig omsætning på over 7 mia. kr med mere end 7.500 medarbejdere på verdensplan. Sammenlægningen betyder, at GPV nu er den andenstørste EMS virksomhed i Europa.

Certificeringer 
Alle GPVs fabrikker er ISO 9000-certificeret. GPV Electronics Danmark, Schweiz, Mexico & Thailand er ISO 13485 og UL 508A certificeret. Med UL 509A-certificeringen i 2014 lever GPV op til krav i forhold til produktion af kontrolpaneler til det amerikanske og canadiske marked. ISO 13485-certificeringen kom i 2011 på baggrund af stigende efterspørgsel fra kunder i medicinalindustrien. Med certificeringen lever GPV op til formaliserede krav inden for medicinalindustrien til dokumentation og sporbarhed.

Lokationer 
GPV International har aktiviteter på følgende lokationer:

Europa:

 Danmark: Vejle, Aars, Tarm
 Estland: Elva
 Finland: Lohja, Oulu, Vantaa 
 Schweiz: Lachen, Lyss, Mendrisio
 Slovakiet: Hlohovec, Nova Dubnica
 Sverige: Västerås
 Tyskland: Aichach, Hildesheim, Sexau
 Østrig: Frankenmarkt, Rottenmann

Asien

 Kina: Beijing, Sozhou, Zhongshan, Hong Kong
 Malaysia: Johor Bahru
 Sri Lanka: Kochchikade
 Thailand: Bangkok

Nordamerika

 Mexico: Guadalajara

Historie 
 1961: Knud W. Hansen grundlægger Glostrup Plade Værksted
 1979: Produktionsfaciliteter etableres i Tarm
 1986: GPV Industri A/S børsnoteres
 1990: Davidson & Dühring opkøbes
 1995: Elbau Contracting Manufactoring og Lyngsø Manufactoring opkøbes
 1998: Sieker Print, Danprint og Nordplast opkøbes
 1999: Produktionsfaciliteter etableres i Bangkok, Thailand
 2000: Esko-Graphics, Schweitz og Danmark overtages
 2002: ABB Facilities i Skien, Norge, overtages
 2003: Chamitalic og Printca opkøbes
 2005: Produktionsfaciliteter etableres i Suzhou, Kina
 2009: GPV Industri A/S går i betalingsstandsning og indgiver den 22. juni konkursbegæring
 2009: GPV International A/S er nyt moderselskab
 2011: Frasalg af produktionsfaciliteter i Schweiz
 2011: Faciliteterne i Glostrup lukkes ned
 2013: Ny mekanikfabrik i Thailand tages i brug
 2015: Ny elektronikfabrik i Thailand tages i brug
 2016: Schouw & Co køber GPV International A/S
 2016: Produktionsfaciliteter etableres i Mexico
 2017: BHE opkøbes
 2018: Udvidelse af Thailandske fabrikker planlagt
 2019: Schweiziske CCS Group opkøbes  
2020: Winning our Future strategi lanceres
2021: GPV fejrer 60 års fødselsdag
2022: GPV fusionerer med Enics

Noter 

Fremstillingsvirksomheder i Danmark
Etableret i 1961
Elektronikvirksomheder i Danmark